MAKRO เปิดแอป “maknet” ปักธง 3 ปีขยายฐานลูกค้า 5 แสนราย-สัดส่วนรายได้ออนไลน์ 30%
MAKRO เปิดแอป “maknet” ตั้งเป้าปี 65 สร้างฐานลูกค้า 50,000 ราย ปักธง 3 ปีขยายฐานลูกค้า 500,000 ราย-เพิ่มสัดส่วนยอดขายผ่านช่องทางออนไลน์เป็น 30% จากปัจจุบัน 12%
MAKRO เปิดแอป “maknet” ตั้งเป้าปี 65 สร้างฐานลูกค้า 50,000 ราย ปักธง 3 ปีขยายฐานลูกค้า 500,000 ราย-เพิ่มสัดส่วนรายได้ออนไลน์เป็น 30%
19 เม.ย. 2565

นายริคาร์โด้ เบารอตโต้ ประธานเจ้าหน้าที่บริหาร หน่วยธุรกิจแม็คโครประเทศไทย เปิดเผยว่า ด้วยพฤติกรรมและความต้องการของลูกค้าผู้ประกอบการที่หันไปสั่งสินค้าผ่านช่องทางออนไลน์มากยิ่งขึ้น โดยในช่วง 2 ปีที่ผ่านมา แม็คโครมีอัตราส่วนยอดขายผ่านช่องทาง Omni Channel เติบโตเพิ่มขึ้นเกือบเท่าตัว ประกอบกับภาพรวมของธุรกิจโฮเรก้าที่คาดว่าจะมีแนวโน้มการฟื้นตัวอย่างชัดเจน จากการผ่อนคลายมาตรการป้องกันโควิด-19 และนโยบายกระตุ้นเศรษฐกิจของภาครัฐที่เข้ามาส่งเสริม
ดังนั้นจึงได้ทำการเปิดตัว “maknet”  B2B Marketplace เพื่อตอบโจทย์ความต้องการของผู้ประกอบการในรูปแบบ End to End Solution โดยใช้ประสบการณ์ความเชี่ยวชาญของแม็คโครกว่า 32 ปี ร่วมกับเครือข่ายพันธมิตรทางการค้าและผู้ผลิตรายย่อยหรือเอสเอ็มอีกว่า 5,000 ราย  ในการนำเสนอสินค้าและบริการที่ครบวงจรในราคาที่คุ้มค่า ทั้งนี้ คาดว่ายอดขายผ่าน maknet จะทำให้สัดส่วนยอดขายจากออนไลน์จะเพิ่มขึ้นเป็น 30% ใน 3 ปีจากปัจจุบันอยู่ที่ 12%
“เราเชื่อมั่นว่า maknet จะเป็นส่วนหนึ่งที่ช่วยสนับสนุนอุตสาหกรรมอาหารและการท่องเที่ยวรวมถึงเศรษฐกิจไทยโดยรวม และจะเป็น New S-Curve ที่สร้างการเติบโตให้กับธุรกิจแม็คโคร และก้าวสู่การเป็น B2B Marketplace อันดับ 1 ของประเทศได้อย่างแน่นอน” นายริคาร์โด้ กล่าว
ด้านนายจักรกฤษณ์ จตุปัญญาโชติกุล ผู้อำนวยการ ฝ่ายธุรกิจดิจิทัล บริษัท สยามแม็คโคร จำกัด (มหาชน) หรือ MAKRO กล่าวว่า แผนการพัฒนา “maknet”  B2B Marketplace  ในปี 2565 นี้ ตั้งเป้าหมายฐานลูกค้า 50,000 รายภายในสิ้นปี และเพิ่มขึ้นเป็น 500,000 รายภายใน 3 ปีข้างหน้า ซึ่งปัจจุบัน “maknet” นำเสนอสินค้าและบริการมากกว่า 30,000 รายการ จากทั้งแม็คโคร ผู้ผลิตแบรนด์ชั้นนำ และผู้ผลิตสินค้ารายย่อยหรือเอสเอ็มอี ครอบคลุมทุกกลุ่มสินค้าที่ผู้ประกอบการต้องการ อาทิ กลุ่มอาหารสด อาหารแห้ง บรรจุภัณฑ์ต่างๆ ตลอดจนอุปกรณ์และบริการสำหรับธุรกิจโฮเรก้า โดยสิ้นปี 2565 คาดว่าจะขยายสินค้าและบริการเพิ่มเป็น 100,000 รายการ รวมถึงมีสิทธิพิเศษสำหรับผู้ประกอบการที่เข้ามาใช้บริการอย่างต่อเนื่อง
นอจากนี้มีพัฒนาสู่บริการอื่น ได้แก่การให้วงเงินกู้ ภายในปีนี้เช่นกัน เพื่อให้ผู้ประกอบการสามารถโฟกัสธุรกิจได้เต็มที่ ขณะเดียวกันก็ขยายพื้นที่บริการให้ครบทั้งกรุงเทพและปริมณฑล จากปัจจุบันให้บริการย่านบางบอน-สาทร พระราม 3 ก่อนขยายทั่วกรุงเทพฯ ในไตรมาส 3/2565
“เรามุ่งมั่นในการพัฒนา maknet  ให้เป็นตลาดค้าส่งออนไลน์ที่เป็นศูนย์กลางให้ผู้ประกอบการโฮเรก้าได้เข้ามาซื้อขายและใช้บริการอย่างครบวงจร ไม่ว่าจะเริ่มเปิดธุรกิจ หรือต้องการขยายธุรกิจเพิ่มเติม ผ่านกลยุทธ์ End to End Solution ครอบคลุมสินค้าที่หลากหลาย ครบทุกความต้องการ จบได้ในที่เดียว มีบริการอื่นๆ ที่ผู้ประกอบการต้องการเพื่อทำธุรกิจแบบครบวงจร เป็นแพลตฟอร์มที่เน้นสร้างความสะดวกและประสบการณ์ที่ดี ด้วยการส่งสินค้าที่มีประสิทธิภาพ โดยผู้ซื้อสามารถกำหนดวันรับสินค้าได้ล่วงหน้า นอกจากนี้ยังมีรูปแบบการชำระเงินที่หลากหลาย” นายจักรกฤษณ์ กล่าว  